## Rješenje kojim se trgovačkom društvu Raiffeisenbank Austria d.d., Zagreb, odobrava prospekt o izdavanju 4.000 povlaštenih dionica na ime

### NN 10/2008 (23.1.2008.), Rješenje kojim se trgovačkom društvu Raiffeisenbank Austria d.d., Zagreb, odobrava prospekt o izdavanju 4.000 povlaštenih dionica na ime

# HRVATSKA AGENCIJA ZA NADZOR FINANCIJSKIH USLUGA

**321**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj:
140/05), te članka 22. stavak 4. Zakona o tržištu vrijednosnih papira (»Narodne
novine« broj 84/02 i 138/06), Uprava Hrvatske agencije za nadzor financijskih
usluga, temeljem Zahtjeva trgovačkog društva Raiffeisenbank Austria d.d.,
Zagreb, Petrinjska 59, za odobrenje prospekta o izdavanju dionica privatnom
ponudom, na sjednici održanoj 17. siječnja 2008. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Raiffeisenbank Austria d.d., Zagreb, Petrinjska 59,
odobrava se prospekt o izdavanju 4.000 povlaštenih dionica na ime, privatnom
ponudom, ukupne vrijednosti 40.000.000,00kuna, pojedinačne nominalne vrijednosti
10.000,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Raiffeisenbank Austria d.d., Zagreb, Petrinjska 59, (dalje
u tekstu: Izdavatelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 3. prosinca 2007. godine, Zahtjev za
odobrenje prospekta o izdavanju povlaštenih dionica privatnom ponudom i
dokumentaciju, suklad­no Zakonu o tržištu vrijednosnih papira (dalje u tekstu:
Zakon) i Pravilniku o sadržaju zahtjeva i prilozima za odobrenje prospekta i
skraćenom prospektu (»Narodne novine« broj 118/03, dalje u tekstu: Pravilnik).
II. U provedenom postupku utvrđeno je da je Glavna skupština Izdavatelja, 28.
studenoga 2007. godine, donijela odluku o povećanju temeljnog kapitala za iznos
od 40.000.000,00 kuna izdavanjem novih 4.000 povlaštenih dionica, nominalne
vrijednosti 10.000,00 kuna svaka. Ovom Odlukom temeljni kapital Izdavatelja se
povećava s iznosa od 2.194.132.000,00 kuna na iznos od 2.234.132.000,00 kuna.
Dionice se izdaju i uplaćuju po cijeni od 10.000,00 kuna po dionici.
Dionice se izdaju privatnom ponudom. Isključeno je pravo prvenstva postojećih
dioničara pri upisu predmetnih dionica, a sve predmetne dionice upisat će
društvo Raiffeisen Consulting d.o.o., Zagreb, Petrinjska 59.
Upis dionica trajat će 15 dana od odobrenja prospekta od strane Agencije.
Razdoblje uplate trajat će najviše dva radna dana od isteka roka za upis
dionica. Sredstva na ime uplate predmetnih dionica bit će uplaćena na račun
Izdavatelja. Predmetno izdanje dionica smatrat će se uspješnim ukoliko u
navedenom roku bude upisano i uplaćeno 90% izdanja dionica.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju povlaštenih dionica Izdavatelja privatnom
ponudom, priloženi svi prilozi propisani Zakonom i Pravilnikom te da podneseni
prospekt sadrži sve podatke u skladu s odredbom članka 21. i 26. stavak 2.
Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/38
Urbroj: 326-111/08-5
Zagreb, 17. siječnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 10/2008-321
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)